35. schôdza NR SR - 2.deň - B. popoludní
Dátum: 2025-05-28
Poslanec: Ferenčák, Ján (SMER - SD)
Druh vystúpenia: Vystúpenie v rozprave

63. Ďakujem pekne, pán predsedajúci. Vážené kolegyne, vážení kolegovia, dovoľte, aby som vám predstavil návrh zákona o podmienkach predaja energetických nápojov, ktorý predkladám ako poslanec. Je to téma, ktorá vychádza z praxe, pretože dnes sa stretávame, že energetické nápoje sú čím ďalej, tým viacej obľúbenejšie a prichádzame k bodu, že potrebujeme sa aj touto témou zapodievať. V prvom rade v uvedenom zákone ja, aj spoločnosti je dané, že energetické nápoje spravidla obsahujú vysoké množstvo kofeínu, taurínu, jednoduchého cukru a iných prídavných látok, ako sú napr. sladidlá. Kofeín je ale hlavnou súčasťou a účinnou látkou v týchto energetických nápojoch. Mnohé z nich obsahujú aj viac ako 180 mg kofeínu na jednu plechovku. Toto množstvo kofeínu je 5-násobne vyššie, ako je možno možné bežne nájsť aj v Coca-Cole. Energetické nápoje a drinky často obsahujú aj ďalšie formy kofeínu, a to prostredníctvom prídavných látok, ide napr. o guaranu, yerba maté a kakao. Tieto zložky môžu mať potenciálne dlhší polčas rozpadu kofeínu v organizme, a to kvôli interakciám s inými rastlinnými zlúčeninami. Samotný kofeín má aj pozitívne aj negatívne vplyvy na náš organizmus v závislosti od požitej látky a dávky. Pre dospelého človeka je 300 mg kofeínu denne často prospešných, ale v prípade tehotných žien, detí a dorastu to tak nie je. S konzumáciou energetických nápojov sa spájajú aj zdravotné riziká pre dospelé deti, avšak deti a mladiství sú zvlášť citliví na účinky týchto látok, pretože ich organizmus sa stále vyvíja. Medzi najzávažnejšie zdravotné riziká patria napr. poruchy kardiovaskulárneho systému, pretože samotná konzumácia kofeínu môže viesť k zvýšenému krvnému tlaku, arytmiám a zvýšenému riziku srdcového infarktu. Som sa zúčastnil niekoľkých konferencií lekárov pre deti, dorast, ale aj všeobecných lekárov, narastá počet pravidelných užívateľov antihypertenzív u detí od 15 rokov. Je to aj dôsledok zvýšenia užívania týchto energetických nápojov. Potom sú to neurologické poruchy, kofeín môže spôsobiť nervozitu, podráždenosť, poruchy spánku, zníženie schopnosti koncentrácie, u niektorých jedincov dokonca záchvaty. Metabolické poruchy, sami dobre viete, že tieto nápoje majú vysoký obsah cukru, čo zvyšuje riziko obezity, inzulínovej rezistencie a vznik cukrovky 2. typu. A samotná závislosť na kofeíne u mladistvých spôsobuje, že sú náchylnejší na vznik závislostí na týchto stimulantov, čo môže viesť ak pravidelnej a nepravidelnej ich konzumácii. U detí pri dlhodobom užívaní môže nastať spomalenie vývoja mozgu v dôsledku nedostatku hlbokého spánku. Samotným nadmerným zvýšením tlaku, krvného tlaku a zrýchlením srdcovej činnosti môže dôjsť k poruchám srdcového rytmu, srdcového infarktu, zástave srdca, mozgovej príhode a smrti a tieto problémy sú spájané často s konzumáciou energetických nápojov u detí a mladistvých tak, že ešte zahŕňajú aj riziko obezity, riziko vysokého krvného tlaku, nadmernej kazivosti zubov, riziko depresií, nervozity, pocitov úzkosti, poruchou spánku a dnes veľmi populárnej a často vnímanej v školských zariadeniach, je to ADHD, to znamená vysoká nespokojnosť týchto detí vo svojom konaní. Podľa štúdií, pretože nie je len tento zákon potrebný a vieme, že ak potrebujeme niečo regulovať, aby to malo význam, tak musíme aj vychádzať z nejakých štatistických dát a údajov. Konkrétne taká štúdia bola vykonaná v Českej republike na 30-tisíc českých školákov vo veku 13 - 15 rokov a na základe výsledkov týždenne pije tento nápoj medzi 13 a 15 rokom 20 % detí, dokonca 12 % opakovane, to je dvakrát týždenne a 4 % ich konzumuje každý deň. Medzi konzumentami mierne prevažujú chlapci nad dievčatami, ale to je v tomto irelevantné. Miera konzumácie aspoň dvakrát týždenne stúpa medzi 11 a 15 rokom života zo 6 na 22 % u chlapcov, čo je, jedna pätina chlapcov užíva tieto nápoje a späť na 15 % u dievčat. V absolútnych číslach je to zhruba 70-tisíc detí vo veku 11 až 15 rokov, tu musíme predpokladať, že podobné dáta, aké boli v štatistike v Českej republike, môžeme aplikovať aj na Slovenskú republiku. Celkovo štatistické údaje celosvetovo ukazujú, že tieto energetické nápoje sú čoraz populárnejšie medzi mladými ľuďmi a nárast týchto produktov je ovplyvnený hlavne aj agresívnym marketingom, ktorý často cieli aj na mladistvých. Reklamy zdôrazňujú, že sa zlepší výkon, zvýši sa energia, atraktivita životného štýlu a hlavne je to momentálne populárne pitie týchto nápojov medzi mladými ľuďmi, pretože ako to nazývajú, je to cool. Tieto nápoje ale vieme, že majú tieto negatívne vplyvy. Ekonomické dôvody prijatia tohto zákona smerujú skôr k skutočnosti, že budúcnosť spoločnosti je závislá od zdravia populácie a zdravie populácie sa kreuje už v mladom veku, to znamená, deti namiesto toho, aby sa venovali športu alebo užívaniu, alebo pitiu čaju, tak užívajú tieto nápoje, ktorých následkom je nielen zvyšovanie spotreby liekov, a tým pádom nápor na samotný systém liekovej politiky a dnes je to veľký problém, pretože tých peňazí tu nie je, ale hlavne sú to už pravidelní užívatelia od 14 až 15 rokov, ktorí denne užívajú antihypertenzíva, aby mali normálny krvný tlak. A tieto, to sú celoživotní užívatelia, čiže zhoršuje sa nielen zdravie populácie, ale zvyšuje sa aj ekonomická náročnosť. Samotné zníženie konzumácie týchto produktov medzi mladistvými môže prispieť k zníženiu výdavkov na liečbu chronických ochorení, ako je obezita, cukrovka alebo kardiovaskulárne ochorenia. Pozreli sme sa na okolité štáty, ako je to v okolitých štátoch, konkrétne Litva a Lotyšsko úplne zakázali predaj energetických nápojov osobám mladším ako 18 rokov. V Spojenom kráľovstve sa zavádza obmedzenie predaja do 16 rokov a v Českej republike samotný zákon je v legislatívnom procese a česká vláda tento zámer podporila. V Poľsku je zákaz predaja energetických nápojov deťom do 18 rokov nielen schválili, ale je platné, čiže platí. V Maďarsku tento zákon je tiež predložený, a takisto ho mienia do roku 18 rokov. Samotný zákon, ktorý predkladám ja, je do veku 16 rokov, pretože som vychádzal z premisy, že sa týka školopovinných detí, to znamená v detských zariadeniach, školských zariadeniach takéto nápoje by nemali byť predávané a ešte keď zoberieme z pohľadu vývinu a vývoja detí, tak vek medzi 11 až 16 rokov vo veku adolescencie je veľmi významný na zdravotný stav v budúcnosti, to znamená, u týchto detí ak dôjde k týmto zmenám, ktoré som spomínal, tak majú doživotné následky, ktoré zhoršujú ich prognózu aj budúcnosť z pohľadu zdravia. Hlavným cieľom tohto návrhu je vytvoriť právny rámec na reguláciu predaja energetických nápojov, pretože v súčasnosti neexistuje, a to je zakázať predaj energetických nápojov osobám mladším ako 16 rokov, zabezpečiť nedostupnosť týchto nápojov prostredníctvom predajných automatov alebo predaja na diaľku formou online, zvýšiť informovanosť verejnosti o negatívnych účinkoch nadmernej konzumácie týchto nápojov, a zároveň zabezpečiť efektívnu kontrolu a sankcie za porušenie pravidiel predaja. Týmto opatrením sa sleduje posilnenie ochrany zdravia hlavne mladistvých a detí a zníženie ich vystavovania rizikovým látkam. Toto prijatie zákona je v súlade s princípmi prevencie a ochrany zdravia, lebo toto je o prevencii a tieto sú samotné zakotvené aj v slovenskej legislatíve a medzinárodných dokumentoch, ako je Charta základných práv Európskej únie. Zdravie detí aj mladistvých by malo byť prioritou každej, každej spoločnosti. Návrh zákona nie je represívnym opatrením, ale preventívnym krokom, ktorý má za cieľ chrániť najzraniteľnejšiu skupinu populácie pred negatívnymi vplyvmi komerčných výrobcov a firiem, ktoré sa snažia, aby nachádzali konzumentov už v týchto vekových kategóriách. Samotné obmedzenie predaja navrhujeme do 16 rokov a je primeraným a účinným nástrojom na dosiahnutie tohto cieľa. Vraciam sa aj k posledným štúdiám, pretože ja som sa zameral na kofeín a v dávke 150, to znamená, je to pomerne prísne opatrenie, ale vyňali sme produkty na báze kávy a čaju, pretože tam by dochádzalo k problémom, ako som spomínal, obsah kofeínu v energetických nápojoch je 5-násobne vyšší ako v Coca-Cole, 5-násobne vyšší, to znamená v jednej plechovke to dieťa dostáva dávku takú, ktoré spôsobí počas jeho vývoja hlavne v tom mladom veku podstatné zmeny. Najnovšia štúdia, ktorú som zachytil a teraz poviem, v renomovanom časopise Nature, bola spracovaná, varuje pred potencionálnym nebezpečným užívaním a konzumáciou energetických nápojov, je to nová štúdia a samotný výsledok štúdie sa uvádza, že taurín, ktorý je tiež zložkou, ale kľúčová je kofeín, taurín je prídavná zložka, sa často pridáva do energetických nápojov ako Redbull, môže slúžiť ako zdroj energie pre rakovinové bunky leukémie, ktoré sa vyvíjajú v kostnej dreni. A samotná štúdia je súčasťou širšieho výskumu, ktorý je zameraný na ochorenie onkologické, ako je aj rakovina hrubého čreva a záver, rakovinové bunky čerpajú taurín, keď čerpajú taurín, prechádzajú procesom nazývaným glykolýza, pri ktorom bunky rozkladajú glukózu na výrobu energie a tento proces poskytuje rakovinovým bunkám energiu na delenie a množenie, čo je dôvod, prečo môže byť leukémia agresívnejšia, keď vytvára viac rakovinových buniek. Čiže táto látka je potencionálne rakovinotvorná, je zložkou energetických nápojov a naše deti ju pijú, ich pijú. Samotný zákon má niekoľko paragrafov, aby som, v prvom rade sme sa museli vysporiadať s niekoľkými vecami, neexistoval doteraz v našej legislatíve pojem energetický nápoj, ani čo boli predkladané niektoré zákony z pohľadu opozície, nič tam nie je, to znamená, my sme museli definovať, čo je energetický nápoj a tu som sa stretol aj s rôznymi názormi, že prečo my nemáme definované všetky zložky a tak ďalej. Sú dve veci, v prvom rade kofeín je základná zložka, ktorá je súčasťou týchto nápojov, je 5-násobne prekročená ako v Coca-Cole a Coca-Cola má obrovský takisto objem alebo by som povedal zloženie kofeínu a tieto sú prídavné. To znamená ak by sme definovali prídavnú látku, tak výrobcovia ju vylúčia a v podstate predávajú to ďalej. My ideme po tom, čo je základom týchto zložiek, to znamená, v § 1 ideme, základ o podmienkach predaja energetických nápojov nadväzuje na obdobnú legislatívnu ochranu maloletých a mladistvých pred návykovými a škodlivými látkami, takáto legislatíva doteraz neexistuje. 63-2 Keďže v podmienkach Slovenskej republiky nie je ustanovený jeden právny predpis vymedzujúci ochranu maloletých a mladistvých pred návykovými a škodlivými látkami, zákon o podmienkach predaja energetických nápojov rieši vyslovene problematiku energetických nápojov, podmienky ich predaja vo všeobecnosti a opatrenia vo vzťahu k osobám mladším ako 16 rokov, povinnosti fyzických osôb a právnických osôb pri predaji energetických nápojov a tiež vymedzuje pôsobnosť správnych orgánov a sankcie pri výkone opatrení podľa tohto zákona. Poviem to, poviem takou ľudskou rečou. Definovali sme, čo je vôbec energetický nápoj. Potom sme definovali, kto bude kontrolovať a aké sú podmienky jeho predaja a aj kto bude kontrolovať a akú sankciu uloží. Čiže tento návrh zákona je komplexný, ktorý túto problematiku rieši a týka sa to osôb mladších ako 16 rokov, kde sa vylučujú školopovinné zariadenia, kde je úplný zákaz predaja týchto nápojov cez rôzne automaty, pretože dnes sa to deje. V § 2 vymedzujeme legislatívnu definíciu samotného energetického nápoja a rozumie sa nápoj určený na konzumáciu bez úpravy, ktorý obsahuje kofeín v množstve presahujúcom 150 mg/l bez ohľadu na jeho zdroj okrem nápoja, ktorý je založený na káve, čaji alebo extrakte z kávy alebo čaju, ak názov potraviny obsahuje slovo káva alebo čaj, pretože tieto látky sú dlhodobo osvedčené. Poviem, pri tej káve môžeme polemizovať, ale pri čaji asi tá polemika odpadá. Tento pojem nebol doteraz v právnom poriadku Slovenskej republiky regulovaný. Stanovená definícia vychádza, tento zákon, čo ja predkladám, vychádza z noriem na úrovni Európskej únie, najmä nariadenia Európskeho parlamentu a Rady Európskej únie. Nechcem čítať, pretože sme si pozreli všetky normy, ktoré sú tam uvedené, čiže nie je to výmysel, že sme nadobudli dojem, že to má byť tých 150 mg. Samozrejme, nápoje okrem nápojov na báze kávy, čaju alebo kávového, či kávovinového extraktu, ak názov potraviny obsahuje termín káva alebo čaj, tie sú z toho vylúčené. No a v koncentrovanej, samozrejme, nie je to len v tekutej, ale aj v koncentrovanej alebo sušenej podobe a po obnovení obsahujú kofeín atď., my sme sa museli s tým vysporiadať, je to v tomto zákone presne explicitne určené. V § 3 prináša pre predajcov nové opatrenia pri predaji týchto energetických nápojov, kde sa zakazuje predávať a tiež podávať energetické nápoje osobám mladším ako 16 rokov. Na zabezpečenie účinnosti tohto opatrenia zákon v ods. 2 vylučuje predávať energetické nápoje alebo podávanie týchto nápojov prostredníctvom predajného automatu a úplný zákaz predaja platí pre školské a predškolské zariadenia, čo je veľmi kľúčové v tomto prípade, kde sa vyskytujú najmä osoby mladšie ako 16 rokov. Jediná výnimka, ak sú automaty, ktoré vedia overiť vek, to znamená s overením občianskeho preukazu, vtedy takéto automaty je možné, ináč je to zakázané. V § 4 predajcovia sú povinní verejnosť na zákaz predávania, predávať alebo podávať tieto energetické nápoje mladším ako 16 rokov, a to oznamom, ktorý je viditeľne umiestnený v predajni pri týchto produktoch. V ďalšom paragrafe kontrolu dodržiavania povinností ustanovených týmto zákonom sú povinné vykonávať a tu sme presne definovali, kto aj môže to kontrolovať, a to je Slovenská obchodná inšpekcia, Štátna veterinárna a potravinová správa Slovenskej republiky, orgány verejného zdravotníctva, obec a Policajný zbor Slovenskej republiky s tým, že pokuty môže ukladať Úrad verejného zdravotníctva a Slovenská obchodná inšpekcia. V ďalšom paragrafe ustanovujeme výšky sankcií za jednotlivé porušenia, ktoré môže ukladať ŠOI, čiže Slovenská obchodná inšpekcia a Úrad verejného zdravotníctva sú presne explicitne určené, aby bolo v tom jasné. A na záver navrhujem, aby ten zákon nadobudol účinnosť 1. októbra 2025, a to z jedného dôvodu, aby sa predajcovia stihli pripraviť na jeho účinnosť a uviesť svoju obchodnú prax do súladu s jeho ustanoveniami. Ja môžem len dodať, že je to zákon, ktorý doteraz nikto neriešil. Samozrejme, energetické nápoje tiež nemáme tu desaťročia, ale máme tu posledné roky a tým, že stúpa obľúbenosť pitia týchto nápojov, tak je fakt, pretože to si asi nemusíme zakrývať oči. Tento zákon, keď som, už pracujem na ňom skoro pol roka, som konzultoval aj s ministrom financií, pretože bude to mať negatívny dopad pre výrobcov, pretože oni musia počítať, že keď sa urobí reštrikcia, tak tie ich zisky z toho jednoducho plynúť nebudú. Na druhej strane ten pozitívny zdravotný benefit, keď zamedzíme deťom, aby tieto nápoje užívali, ktoré majú negatívny vplyv na ich vývin, vývoj a má zdravotné riziká a spôsobujú, že u týchto mladých detí je čím ďalej, tým viac pravidelných užívateľov liekov voči vysokému krvnému tlaku, má to pozitívny dopad na štátny rozpočet a aj na budúcnosť populácie a vývoja týchto detí v spoločnosti, čo by malo byť našou absolútnou prioritou. A tu nastáva druhý, tento zákon som konzultoval aj s ministrom školstva, čiže tam takisto bol súhlas a oboznámil som aj ministra zdravotníctva. Teraz ak bude prijatý, sú tam pripomienky aspoň, aj minister pôdohospodárstva povedal, že by chceli tam doplniť niektoré veci. Ja som úplne otvorený, pripravený. A to isté aj minister zdravotníctva mal záujem, že by toho gestorom bol. Ja som úplne v tomto v poriadku, to znamená, či minister pôdohospodárstva, či minister zdravotníctva. Teraz bude priestor, ak by tento zákon bol schválený v prvom čítaní, v druhom čítaní máme na to niekoľko mesiacov, ale môžem povedať, že ak vieme, že niečo škodí a škodí tak, že môže spôsobiť druhému trvalé následky, tak nie je zmyslom odďaľovať prijatie týchto zákonov, pretože dokážeme tým uchrániť a pomôcť, nevravím, desiatkam, možno stovkám detí, ktorým tým pomôžeme, aby boli zdravé. A bez toho jednoducho nie je zmyslom povedať, že dnes nie, tak bude čas kedy, v októbri, v decembri alebo kým sa, možno poviem, trošku viacej spamätá loby z pohľadu energetických nápojov, lebo očakávam, že pri schválení tohto zákona, tak bude to aj pre nich dosť výrazný dopad. Ale musíme si položiť na misku váh, čo je pre nás priorita, či sú to deti, alebo či sú to výrobcovia energetických nápojov. Chcem vás požiadať o podporu tohto zákona, a takisto otvorenosť akýmkoľvek pripomienkam počas druhého a tretieho čítania. Ďakujem pekne.